ପୁରୀ ଅଫିସ, ୧୭।୧୨ଃ ସମଗ୍ର ବିଶ୍ୱ ଭୌତିକ ପ୍ରଗତି ପଛରେ ପଡିଛି। ଆଧ୍ୟାତ୍ମିକ ଚେତନା ତଥା\nପାଠ୍ୟକ୍ରମରେ ଆଧ୍ୟାତ୍ମିକ ଶିକ୍ଷା ଜରୁରୀଃ ଗଜପତି December 17th, 00:00 AM December 17th, 00:00 AM\nପୁରୀ ଅଫିସ, ୧୭।୧୨ଃ ସମଗ୍ର ବିଶ୍ୱ ଭୌତିକ ପ୍ରଗତି ପଛରେ ପଡିଛି। ଆଧ୍ୟାତ୍ମିକ ଚେତନା ତଥା ପ୍ରଗତି ଦୁର୍ବଳ ହେବାରେ ଲାଗିଛି। ଘରେ ଆଧ୍ୟାତ୍ମିକ ଚେତନା ନାହିଁ। ଶିକ୍ଷାନୁଷ୍ଠାନ ତଥା ପାଠ୍ୟକ୍ରମରେ ଆଧ୍ୟାତ୍ମିକ ବିଷୟବସ୍ତୁର ସ୍ଥାନ ନାହିଁ। ତେଣୁ ସମାଜରେ ଆଧ୍ୟାତ୍ମିକ ଚେତନାର ବିକାଶ ଅସମ୍ଭବ। ଆଧ୍ୟାତ୍ମିକ ଜାଗରଣ ହେଲେ ବାସ୍ତବ ପ୍ରଗତି ସମ୍ଭବ। ତେଣୁ ବର୍ତ୍ତମାନର ଶିକ୍ଷା ବ୍ୟବସ୍ଥା ତଥା ପାଠ୍ୟକ୍ରମରେ ଆଧ୍ୟାତ୍ମିକ ବିଷୟ ରହିବା ଜରୁରୀ ବୋଲି ଶ୍ରୀଜଗନ୍ନାଥ ଚେତନା ଗବେଷଣା ପ୍ରତିଷ୍ଠାନର ଅଷ୍ଟମ ବାର୍ଷିକ ଉତ୍ସବରେ ଯୋଗଦେଇ ଗଜପତି ମହାରାଜା ଦିବ୍ୟସିଂହ ଦେବ ଏହି ମତବ୍ୟକ୍ତ କରିଛନ୍ତି। ଶ୍ରୀଜଗନ୍ନାଥ ଚେତନା ଗବେଷଣା ପ୍ରତିଷ୍ଠାନର ଅଷ୍ଟମ ବାର୍ଷିକ ଉତ୍ସବ ଓ ସମ୍ବର୍ଦ୍ଧନା ସମାରୋହ ଝାଞ୍ଜପିଟା ମଠ ମହନ୍ତ ବାବା ସଚ୍ଚିଦାନନ୍ଦ ଦାସ ମହାରାଜଙ୍କ ଅଧ୍ୟକ୍ଷତାରେ ଅନୁଷ୍ଠିତ ହୋଇଯାଇଛି। ଏଥିରେ ମୁଖ୍ୟଅତିଥି ଭାବେ ଯୋଗଦେଇ ଗଜପତି ମହାରାଜା କହିଲେ, ଶ୍ରୀଜଗନ୍ନାଥ ସଂସ୍କୃତି ଓ ଧର୍ମର ପ୍ରଚାର ଏକ ଅନ୍ତରର ବ୍ୟାପାର। ଶ୍ରୀଜଗନ୍ନାଥ ସଂସ୍କୃତିର ଦେଶ ହେଉଛି ଭାରତ। ସନାତନ ଧର୍ମର ଭୂମି। କିନ୍ତୁ ଏଠି ଆଧ୍ୟାତ୍ମିକ ସଂସ୍କୃତି ଓ ଚେନତାର ଅଭାବ ଯୋଗୁ ସବୁକିଛି ସମସ୍ୟା ଦେଖାଦେଇଛି। ସଂସ୍କୃତିକୁ ସରକାର ଏକ ଅଦ୍ଭୁତ ବିଶ୍ଳେଷଣ କରୁଛନ୍ତି। ନାଚ, ଗୀତ ଓ ତାମସାକୁ ସରକାର ସଂସ୍କୃତି ବୁଝିଛନ୍ତି। କିନ୍ତୁ ଆଧ୍ୟାତ୍ମିକତା ଓ ଧର୍ମ ଯୋଗୁ ସୃଷ୍ଟି ରହିଛି। ଯୁଗେ ଯୁଗେ ରାଜତନ୍ତ୍ର ଧର୍ମ ସୁରକ୍ଷା କରୁଥିଲା। କିନ୍ତୁ ସ୍ବାଧୀନ ଭାରତରେ ଧର୍ମର ପ୍ରସାର ଓ ସୁରକ୍ଷା ପ୍ରତି ଗୁରୁତ୍ୱ ଦିଆଯାଉନାହିଁ ବୋଲି ସେ କହିଥିଲେ। ଏହି କାର୍ଯ୍ୟକ୍ରମରେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଜଷ୍ଟିସ୍ ଦେବବ୍ରତ ଦାଶ, ନାଲ୍କୋ ଅଧ୍ୟକ୍ଷ ତଥା ପରିଚାଳନା ନିର୍ଦ୍ଦେଶକ ଡ. ତପନ କୁମାର ଚାନ୍ଦ ଏବଂ ପ୍ରତିଷ୍ଠାନର କାର୍ଯ୍ୟକାରୀ ସଭାପତି ମହନ୍ତ ରାମକୃଷ୍ଣ ଦାସ ଅତିଥି ଭାବେ ଯୋଗଦେଇଥିଲେ। ଏହି ଅବସରରେ ପ୍ରତିଷ୍ଠାନର ମୁଖପତ୍ର 'ଶ୍ରୀଜଗନ୍ନାଥ ଚେତନା-୯' ଲୋକାର୍ପିତ ହୋଇଥିଲା। ଉତ୍ସବରେ ନାଲ୍କୋ ଅଧ୍ୟକ୍ଷ ଡ. ଚାନ୍ଦଙ୍କୁ ଶ୍ରୀଜଗନ୍ନାଥ ଚେତନା ପ୍ରତିଭା ସମ୍ମାନ, ଇଂ. ରଘୁନାଥ ପାତ୍ରଙ୍କୁ ଶ୍ରୀଜଗନ୍ନାଥ ଚେତନା ଗବେଷକ ସମ୍ମାନ, ଡାକ୍ତର କୃଷ୍ଣକେଶବ ଷଡ଼ଙ୍ଗୀଙ୍କୁ ଶ୍ରୀଜଗନ୍ନାଥ ଚେତନା ପ୍ରଚାରକ ସମ୍ମାନ, କଲିକତା ଖିଦିରପୁରସ୍ଥିତ ଶ୍ରୀଜଗନ୍ନାଥ ମନ୍ଦିରର ସଭାପତି ଚନ୍ଦ୍ରଶେଖର ପାଣିଗ୍ରାହୀ ଏବଂ ରାଉରକେଲା ଝିରପାଣିସ୍ଥ ଶ୍ରୀଜଗନ୍ନାଥ ମନ୍ଦିରର ସମ୍ପାଦକ ଶରତ ଚନ୍ଦ୍ର ପଣ୍ଡା ଉଭୟଙ୍କୁ ଶ୍ରୀଜଗନ୍ନାଥ ଚେତନା ସଂଗଠକ ସମ୍ମାନ ପ୍ରଦାନ କରାଯାଇଥିଲା। ପ୍ରତିବର୍ଷ ଭଳି ଚଳିତବର୍ଷ ଡାକ୍ତର ଉମେଶ ପ୍ରସାଦ ପାଣିଗ୍ରାହୀଙ୍କ ସ୍ମୃତିରେ ୫ଜଣ ସେବାୟତଙ୍କୁ ୧୦ହଜାର ଟଙ୍କା ଲେଖାଏଁ ଚିକିତ୍ସା ସାହାଯ୍ୟ ପ୍ରଦାନ କରାଯାଇଥିଲା। ପ୍ରତିଷ୍ଠାନର ମହାସଚିବ ରବୀନ୍ଦ୍ରନାଥ ପ୍ରତିହାରୀ ବାର୍ଷିକ ଯୋଜନା ଉପସ୍ଥାପିତ କରିଥିଲେ। କାର୍ଯ୍ୟକ୍ରମରେ ଡ. ନରେଶ ଚନ୍ଦ୍ର ଦାସ, ପୂର୍ଣ୍ଣଚନ୍ଦ୍ର ଗୋଚ୍ଛିକାର, ପ୍ରଫେସର ସୌମେନ୍ଦ୍ର ମୁଦୁଲି, ଡା. କରୁଣାକର ପ୍ରଧାନ, ପ୍ରାଦେଶିକ ସଭାପତି ଅବସରପ୍ରାପ୍ତ ଆଇଏଏସ୍ ସୁଦର୍ଶନ ନାୟକ, ଡ. ପ୍ରସନ୍ନ କୁମାର ମହାପାତ୍ର, ହରେକୃଷ୍ଣ ପ୍ରତିହାରୀ, ଡ. ଶ୍ରୀନିବାସ ଆଚାର୍ଯ୍ୟ, ରାଧେଶ୍ୟାମ ପଣ୍ଡା ପ୍ରମୁଖ ଯୋଗଦେଇଥିଲେ। ସନ୍ତୋଷ କୁମାର ପାତ୍ର ଅତିଥି ପରିଚୟ ପ୍ରଦାନ କରିଥିବା ବେଳେ ଡ. ଭାସ୍କର ମିଶ୍ର ଅତିଥି ଓ ପ୍ରତିନିଧିଙ୍କୁ ସ୍ବାଗତ କରିଥିଲେ।
